Document ID: 32012R0383

KOMISJONI MÄÄRUS (EL) nr 383/2012,
4. mai 2012,
millega kehtestatakse andmekandjaga (mikrokiibiga) juhilubade tehnilised nõuded
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta direktiivi 2006/126/EÜ juhilubade kohta, (1) eriti selle artikli 1 lõiget 2,
ning arvestades järgmist:
(1)
Direktiiviga 2006/126/EÜ on ette nähtud liikmesriikide väljastatav ühine juhiloamudel, sh vabatahtlikult lisatav andmekandja (mikrokiip).
(2)
Juhiloale kõnealuse mikrokiibi lisamine peaks liikmesriikidel võimaldama veelgi parandada pettusevastase kaitse taset. Isikuandmete selline töötlemine peab toimuma vastavalt liidu eeskirjadele, mis on muu hulgas ette nähtud Euroopa Parlamendi ja nõukogu 24. oktoobri 1995. aasta direktiiviga 95/46/EÜ (üksikisikute kaitse kohta isikuandmete töötlemisel ja selliste andmete vaba liikumise kohta) (2).
(3)
Selleks et tagada koostalitlusvõime ja piisav pettustevastane kaitse, tuleks mikrokiibi tehnilise rakendamise puhul täita teatavad nõuded ja standardid, kui liikmesriigid otsustavad kasutusele võtta kiibiga juhiload.
(4)
Mikrokiibiga juhilubade suhtes tuleks kohaldada vastavat ELi tüübikinnitusmenetlust, et kontrollida nende vastavust kõnealustele nõuetele. ELi tüübikinnitusmenetlust ei tuleks kohaldada mikrokiibita juhilubade suhtes.
(5)
Mikrokiibiga juhilubade suhtes kohaldatavad tehnilised nõuded peaksid põhinema rahvusvaheliselt kokkulepitud tehnilistel standarditel, eriti Rahvusvahelise Standardiorganisatsiooni/Rahvusvahelise Elektrotehnikakomisjoni (ISO/IEC) standardil 18013, milles on kehtestatud ISO standardile vastava juhiloa formaat ja andmesisu.
(6)
Käesoleva määrusega ette nähtud meetmed on kooskõlas juhilubade komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisala
Käesolevat määrust kohaldatakse vastavalt direktiivile 2006/126/EÜ väljastatud mikrokiibiga juhilubade suhtes.
Artikkel 2
Üldnõuded
1. Mikrokiip ja sellel leiduvad andmed, sh vabatahtlik või täiendav teave, vastavad käesoleva määruse I lisale.
2. Mikrokiibile salvestatakse I lisa punktis I.2.1 osutatud ühtlustatud juhiloa andmed.
3. Liikmesriigid konsulteerivad komisjoniga enne, kui nad salvestavad juhiloa mikrokiibile I lisa punktis I.2.2 osutatud mis tahet teavet.
Artikkel 3
Kohaldatavad standardid
Mikrokiibiga juhilubade suhtes kohaldatavate standardite loetelu on esitatud käesoleva määruse II lisas.
Artikkel 4
ELi tüübikinnitusmenetlus
Mikrokiibiga juhilubade suhtes kohaldatakse ELi tüübikinnitusmenetlust kooskõlas käesoleva määruse III lisas esitatud sätetega.
Artikkel 5
ELi tüübikinnitustunnistus
1. Kui mikrokiibiga juhiluba vastab kõigile ELi tüübikinnitusmenetluse asjakohastele sätetele kooskõlas käesoleva määruse artiklitega 2, 3 ja 4, väljastavad liikmesriigid tootjale või tema esindajale ELi tüübikinnitustunnistuse.
2. Vajaduse korral ja eelkõige selleks, et tagada käesoleva määruse sätete järgimine, võib liikmesriik tühistada ELi tüübikinnitustunnistuse, mille ta on väljastanud.
3. ELi tüübikinnitustunnistustest ja nende tühistamisest teavitamine toimub vastavalt käesoleva määruse IV lisas esitatud vormile.
4. Komisjoni teavitatakse kõigist väljastatud või tühistatud ELi tüübikinnitustunnistustest. Tühistamise korral esitatakse üksikasjalik põhjendus.
Komisjon teavitab liikmesriike mis tahes ELi tüübitunnistuse tühistamisest.
5. Liikmesriikide väljastatud ELi tüübikinnitustunnistusi tunnustatakse vastastikku.
Artikkel 6
Ühtne kontaktasutus
1. Iga liikmesriik määrab ühe asutuse või organi, kes toimib ühtse kontaktasutusena mikrokiibiga juhilubadega seotud teabe vahetamiseks. Ühtne kontaktasutus võtab asjakohaseid andmekaitsemeetmeid.
2. Kolme kuu jooksul alates käesoleva määruse jõustumisest esitavad liikmesriigid komisjonile lõike 1 kohaselt määratud ühtse kontaktasutuse nime ja kontaktandmed. Liikmesriigid teatavad vastavatest muutustest viivitamata komisjonile.
3. Komisjon teeb liikmesriikidele kättesaadavaks määratud ühtsete kontaktasutuste loetelu ja haldab seda.
Artikkel 7
Kaitseklausel
1. Kui liikmesriik leiab korduvalt, et märkimisväärne arv mikrokiibiga juhilubadest ei vasta käesolevale määrusele, teatab ta sellest ühtsele kontaktasutusele, direktiivi 95/46/EÜ kohasele järelevalveasutusele ja komisjonile. Märgitakse kõnealuste juhilubadega seotud vastava ELi tüübikinnitustunnistuse number ning kirjeldatakse nõuetele mittevastavust.
2. Kõnealused juhiload väljastanud liikmesriik uurib probleemi viivitamata ja võtab sobivaid parandusmeetmeid, sh tühistab vajaduse korral ELi tüübikinnitustunnistuse.
Artikkel 8
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. mai 2012

Labels: 11
1
7
8
12